CELEX: 32010R0298
Language: lt
Date: 2010-04-09 00:00:00
Title: 2010 m. balandžio 9 d. Komisijos reglamentas (ES) Nr. 298/2010, iš dalies keičiantis Reglamento (EB) Nr. 1451/2007 nuostatas dėl biocidinių produktų teikimo rinkai išimčių galiojimo pratęsimo (Tekstas svarbus EEE)

10.4.2010   
            
            
               LT
            
            
               Europos Sąjungos oficialusis leidinys
            
            
               L 90/4
            
         KOMISIJOS REGLAMENTAS (ES) Nr. 298/2010
   2010 m. balandžio 9 d.
   iš dalies keičiantis Reglamento (EB) Nr. 1451/2007 nuostatas dėl biocidinių produktų teikimo rinkai išimčių galiojimo pratęsimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jo 16 straipsnio 2 dalį,
   kadangi:
   
               (1)
            
            
               2007 m. gruodžio 4 d. Komisijos reglamento (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) II priede pateikiamas išsamus esamų veikliųjų medžiagų, kurias reikia įvertinti pagal sistemingo veikliųjų medžiagų vertinimo darbo programą (toliau – peržiūrėjimo programa), sąrašas; be to, tuo reglamentu biocidinius produktus, kuriuose yra veikliųjų medžiagų, neįtrauktų į tą sąrašą arba į Direktyvos 98/8/EB I arba IA priedą, teikti rinkai uždrausta.
            
         
               (2)
            
            
               Tačiau Reglamentu (EB) Nr. 1451/2007 Komisijai suteikta teisė daryti to draudimo išimtis tais atvejais, kai valstybė narė mano, kad veiklioji medžiaga yra būtina dėl sveikatos, saugos ar kultūros paveldo apsaugos aspektų arba ypač svarbi visuomenės veiklai, nes nėra techniškai ir ekonomiškai perspektyvių jos alternatyvų ar pakaitų, kurie būtų priimtini atsižvelgiant į aplinkos ir sveikatos reikmes, ir jame taip pat nustatyta, kad valstybės narės gali leisti teikti rinkai veikliąsias medžiagas, sudarytas tik iš maisto ar pašarų, kuriuos ketinama naudoti kaip 19 produktų tipo atbaidančias ar pritraukiančias medžiagas.
            
         
               (3)
            
            
               Šiuo metu tos išimtys galioja iki 2010 m. gegužės 14 d., nes iš pradžių buvo numatyta, kad iki tos datos bus vykdoma peržiūrėjimo programa.
            
         
               (4)
            
            
               Direktyva 98/8/EB, su pakeitimais, padarytais Direktyva 2009/107/EB (3), peržiūrėjimo programa pratęsta iki 2014 m. gegužės 14 d.
            
         
               (5)
            
            
               Siekiant nuoseklumo reikėtų Reglamento (EB) Nr. 1451/2007 5 ir 6 straipsniuose nustatytų išimčių galiojimo laikotarpius pratęsti tiek, kiek bus vykdoma peržiūrėjimo programa.
            
         
               (6)
            
            
               Todėl Reglamentą (EB) Nr. 1451/2007 reikėtų atitinkamai iš dalies pakeisti.
            
         
               (7)
            
            
               Šiame reglamente nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 1451/2007 iš dalies keičiamas taip:
   
               1.
            
            
               5 straipsnio 3 dalis pakeičiama taip:
               „3.   Atsižvelgdama į gautas pastabas, Komisija gali leisti taikyti nuo 4 straipsnio 1 dalies leidžiančią nukrypti nuostatą, pagal kurią leidžiama atitinkamą medžiagą į prašančiosios valstybės narės rinką teikti ne vėliau kaip iki Direktyvos 98/8/EB 16 straipsnio 2 dalies pirmoje pastraipoje nurodytos datos, jei valstybės narės:
               
                           a)
                        
                        
                           užtikrina, kad produktai, kuriuose yra atitinkama medžiaga, bus toliau naudojami tik patvirtinus juos numatytoms būtiniausioms reikmėms;
                        
                     
                           b)
                        
                        
                           prieina prie išvados, kad atsižvelgiant į visą turimą informaciją galima manyti, kad tolesnis naudojimas neigiamai nepaveiks žmonių ar gyvūnų sveikatos ar aplinkos;
                        
                     
                           c)
                        
                        
                           leisdamos teikti medžiagą į rinką, taiko visas tinkamas priemones rizikai mažinti;
                        
                     
                           d)
                        
                        
                           užtikrina, kad tokie patvirtinti biocidiniai produktai, liekantys rinkoje po 2006 m. rugsėjo 1 d., yra perženklinami taip, kad atitiktų pagal šią dalį valstybių narių nustatytas naudojimo sąlygas; bei
                        
                     
                           e)
                        
                        
                           užtikrina, kad prireikus leidimų turėtojai ar susijusios valstybės narės ieškotų tokio naudojimo alternatyvų arba kad ne vėliau kaip dveji metai iki Direktyvos 98/8/EB 16 straipsnio 2 dalies pirmoje pastraipoje nurodytos datos būtų parengtas dokumentų rinkinys, pateiktinas Direktyvos 98/8/EB 11 straipsnyje nustatyta tvarka.“
                        
                     
         
               2.
            
            
               6 straipsnio pirma pastraipa pakeičiama taip:
               „Nukrypdamos nuo 4 straipsnio 1 dalies, valstybės narės gali leisti ne vėliau kaip iki Direktyvos 98/8/EB 16 straipsnio 2 dalies pirmoje pastraipoje nurodytos datos teikti į rinką veikliąsias medžiagas, sudarytas tik iš maisto ar pašarų, kuriuos ketinama naudoti kaip 19 produktų tipo atbaidančias ar pritraukiančias medžiagas.“
            
         2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. balandžio 9 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 123, 1998 4 24, p. 1.
   
      (2)  OL L 325, 2007 12 11, p. 3.
   
      (3)  OL L 262, 2009 10 6, p. 40.